
–	so zreteľom na svoje predchádzajúce uznesenia o Tadžikistane,
–	so zreteľom na článok 144 ods. 5 a článok 132 ods. 4 rokovacieho poriadku,
A.	keďže funkcia demokratickej kontroly nezávislých médií v Tadžikistane je v posledných desaťročiach stále slabšia a tadžické médiá sa nachádzajú v najhoršom stave od získania nezávislosti v roku 1991;
B.	keďže od októbra 2022 udelili miestne orgány mnohým novinárom, vrátane Abdulla Ghurbatiho, Dalera Imomaliho, Zavqibeka Saidaminiho, Abdusattora Pirmuhammadzodu, Ulfatkhonima Mamadšoevu, Khušruza Jumajeva a Khuršeda Fozilova, tresty odňatia slobody v trvaní od siedmich do 20 rokov ako odplatu za to, že sa venovali sociálnym témam a porušovaniu ľudských práv, a to aj v autonómnej oblasti Horný Badachšán; keďže zákony o boji proti extrémizmu a boji proti terorizmu sa používajú na prenasledovanie novinárov, na čo upozornili experti OSN v júli 2023;
C.	keďže jediné dve významné nezávislé spravodajské agentúry – Ázia-Plus a RFE/RL regionálne vysielanie Rádia Ozodi – čelia pravidelne obťažovaniu a hrozbám vrátane problémov pri získavaní akreditácie a obvinení z trestného činu, konkrétne voči novinárovi Rustamimu Jonimu; keďže novinári, ktorí prevádzkujú nezávislý kanál Azda TV z exilu, informujú o neustálom tlaku tadžických bezpečnostných služieb na ich príbuzných, ktorí zostali v krajine;
D.	keďže tlak vyvíjaný orgánmi na domáce médiá a autocenzúru pomáhajú ruskej propagande a šíreniu dezinformácií, najmä obmedzovaním spravodajských reportáží o prebiehajúcej útočnej vojne proti Ukrajine;
1.	dôrazne odsudzuje sústavné prenasledovanie nezávislých médií, kritikov vlády, aktivistov za ľudské práva a nezávislých právnikov, ako aj porušovanie zákona o boji proti extrémizmu; odsudzuje zrušenie nezávislých médií a webových sídiel vrátane online mediálnych kanálov Pamir Daily News (Denný správy z Pamíru), New Tajikistan 2 (Nový Tadžikistan 2) a Akhbor.com;
2.	odsudzuje všetky politicky motivované súdne procesy, ako aj chýbajúce spravodlivé a verejné vypočutia vedené nezávislými súdmi; naliehavo vyzýva orgány, aby prestali prenasledovať novinárov, okamžite a bezpodmienečne prepustili tých, ktorí boli svojvoľne zadržiavaní, a stiahli všetky obvinenia, ktoré proti nim boli vznesené, zastavili prenasledovanie právnikov obhajujúcich kritikov vlády a prepustili právnikov v oblasti ľudských práv Manuchehra Kholiknazarova a Buzurgmehru Jorova;
3.	naliehavo vyzýva vládu, aby zadržiavaným osobám zaručila prístup k primeranej zdravotnej starostlivosti; vyzýva na dôkladné vyšetrenie obvinení zo zlého zaobchádzania so zadržanými vo väzbe a z vynútených priznaní, ako aj na to, aby boli zodpovedné osoby postavené pred súd;
4.	vyzýva vládu, aby zaručila bezpečné pracovné prostredie pre zamestnancov médií a obhajcov ľudských práv v súlade s medzinárodnými ľudskoprávnymi záväzkami Tadžikistanu; opätovne pripomína, že slobodná a nezávislá práca médií a organizácií občianskej spoločnosti je základným kameňom každej demokratickej spoločnosti; trvá na tom, že pri posudzovaní uplatnenia osobitných stimulačných opatrení pre udržateľný rozvoj a dobrú správu vecí verejných, ako aj pri rokovaniach o novej posilnenej dohode o partnerstve a spolupráci medzi EÚ a Tadžikistanom by sa mala zohľadniť situácia slobody prejavu v Tadžikistane;
5.	vyzýva Komisiu, Európsku službu pre vonkajšiu činnosť a členské štáty, aby zintenzívnili podporu pre zástupcov občianskej spoločnosti, obhajcov ľudských práv a nezávislých mediálnych pracovníkov v Tadžikistane vrátane poskytnutia finančnej podpory a víz osobám, ktoré potrebujú ochranu;
6.	vyzýva medzinárodné inštitúcie, aby aj naďalej monitorovali situáciu v oblasti ľudských práv v Tadžikistane;
7.	poveruje svoju predsedníčku, aby postúpila toto uznesenie Rade, Komisii, vysokému predstaviteľovi Únie pre zahraničné veci a podpredsedovi Komisie, členským štátom EÚ, Rade pre ľudské práva (UNHCR), ako aj prezidentovi, vláde a parlamentu Tadžikistanu.

